b"\n_START_ARTICLE_\nGarcia Ximenes (regent de Pamplona)\n_START_SECTION_\nOr\xc3\xadgens\n_START_PARAGRAPH_\nLes fonts documentals que parlen d'aquest personatge s\xc3\xb3n escasses i contradict\xc3\xb2ries entre si, especialment quan es tracta de la seva ascend\xc3\xa8ncia. Les diferents fonts l'han presentat tant com a fill, n\xc3\xa9t o besn\xc3\xa9t de Ximeno el Fort. El que \xc3\xa9s evident \xc3\xa9s que pertanyia a la dinastia Ximena, fam\xc3\xadlia que governava, segons Antonio Ubieto, les terres orientals de Navarra, vers Aibar i Sang\xc3\xbcesa i entroncada amb la regnant descendent d'\xc3\x88nnec Aritza, de fet alguns autors defensen o esmenten la possibilitat que les dinasties \xc3\x88nnega i Ximena eren dues l\xc3\xadnies d'una \xc3\xbanica dinastia._NEWLINE_Segons Alberto Ca\xc3\xb1ada la confusi\xc3\xb3 de la filiaci\xc3\xb3 del personatge aix\xc3\xb2 \xc3\xa9s a causa de la confusi\xc3\xb3 entre ell i un altre Garcia Ximenes, el qual \xc3\xa9s en realitat el seu avi patern i el veritable fill de Ximeno el Fort. Aix\xc3\xb2 ha portat a Ca\xc3\xb1ada i altres autors a dir que en realitat el nom real d'aquest personatge hauria estat \xc2\xabGarcia \xc3\x88nnec\xc2\xbb, nom documentat de fet en una font \xc3\xa0rab habitualment molt ben informada, i que el seu pare es deia \xc3\x88nnec Garc\xc3\xa9s, fill de del primer Garcia Ximenes.\n_START_SECTION_\nReg\xc3\xa8ncia?\n_START_PARAGRAPH_\nPersonatge de la dinastia Ximena del darrer ter\xc3\xa7 del segle IX, contemporani del rei Fortuny Garc\xc3\xa9s de Pamplona, de fet hi ha documents aragonesos que citen un Garcia Ximenes coetani del comte Gal\xc3\xad I d'Arag\xc3\xb3, amb el t\xc3\xadtol de \xc2\xabrei\xc2\xbb i actuant conjuntament amb ell en el govern del comtat. De nou, cal esmentar que es diu que les terres orientals de Navarra, al voltant d'Aibar i Sang\xc3\xbcesa eren governades pels Ximenes._NEWLINE_Tradicionalment se l'ha considerat regent del regne de Pamplona durant l'abs\xc3\xa8ncia de Fortuny durant el seu captiveri a C\xc3\xb2rdova quan mor el seu pare el rei Garcia \xc3\x88nnec quan es datava el 870. Per tant ho hauria estat des d'aquesta data fins a l'any 882, any vers el qual Fortuny havia estat alliberat i es trobava de nou a terres navarreses. Aquesta afirmaci\xc3\xb3 sobre la reg\xc3\xa8ncia dels Ximenes, dita pels historiadors P\xc3\xa9rez de Urbel i de L\xc3\xa9vi-Proven\xc3\xa7al va ser matisada per Claudio S\xc3\xa1nchez-Albornoz adduint que, de fet, Garcia \xc3\x88nnec va morir vers 880 o 882, moment en qu\xc3\xa8 torna el seu fill del captiveri a C\xc3\xb2rdova, pel que si Garcia Ximenes hagu\xc3\xa9s regit algun territori \xc3\xa9s evident que devia ser un altre dels que conformaria el futur regne de Navarra._NEWLINE_El 905 es produ\xc3\xad un cop d'estat contra Fortuny Garc\xc3\xa9s i la dinastia Ximena va assumir el control del Regne de Navarra."